
 2.6.2016
 BG
 Официален вестник на Европейския съюз
 L 145/10
 РЕГЛАМЕНТ ЗА ИЗПЪЛНЕНИЕ (ЕС) 2016/873 НА КОМИСИЯТА
 от 1 юни 2016 година
 за изменение на Регламент (ЕО) No 690/2008 относно признаване на защитени зони в Общността, изложени на специфични фитосанитарни рискове
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 2, параграф 1, буква з) от нея,
 като взе предвид исканията, представени от Финландия, Гърция, Ирландия, Италия, Малта, Португалия, Словакия, Испания и Обединеното кралство,
 като има предвид, че:
 (1)
 С Регламент (ЕО) No 690/2008/ЕО на Комисията (2) някои държави членки и определени области в държави членки бяха признати за защитени зони по отношение на някои вредители. В някои случаи признаването имаше временен характер, за да може съответната държава членка да предостави цялата необходима информация, с която да удостовери отсъствието на въпросните вредители на своя територия или в съответния регион, или за да довърши предприетите мерки по ликвидирането им. Оттогава са настъпили значителни промени във фитосанитарното състояние на определени защитени зони в някои държави членки.
 (2)
 Някои общини в регион Ribatejo e Oeste в Португалия бяха признати за защитени зони по отношение на Bemisia tabaci Genn. (европейски популации). Португалия предостави информация, според която понастоящем Bemisia tabaci (европейски популации) е установен в тези общини. Поради това следва тези общини вече да не бъдат признати за защитени зони по отношение на Bemisia tabaci (европейски популации).
 (3)
 Територията на Гърция беше призната за защитена зона по отношение на Dendroctonus micans Kugelan, Gilpinia hercyniae (Hartig), Gonipterus scutellatus Gyll., Ips amitinus Eichhof, Ips cembrae Heer и Ips duplicatus Sahlberg до 30 април 2016 г. Предоставената от Гърция допълнителна информация сочи, че територията на Гърция продължава да бъде свободна от тези вредители. Поради това Гърция следва да бъде призната за защитена зона по отношение на тези вредители без ограничения във времето.
 (4)
 Територията на Ирландия и на Обединеното кралство беше призната за защитена зона по отношение на Dryocosmus kuriphilus Yasumatsu до 30 април 2016 г. Предоставената от Ирландия и Обединеното кралство допълнителна информация сочи, че територията им продължава да бъде свободна от този вредител. Поради това Ирландия и Обединеното кралство следва да бъдат признати за защитена зона по отношение на този вредител без ограничения във времето.
 (5)
 Територията на Португалия беше призната за защитена зона по отношение на Dryocosmus kuriphilus Yasumatsu до 30 април 2016 г. Португалия предостави информация, според която понастоящем Dryocosmus kuriphilus е установен на нейна територия. Поради това следва Португалия вече да не бъде призната за защитена зона по отношение на Dryocosmus kuriphilus.
 (6)
 Португалия поиска територията на Азорските острови да бъде призната за защитена зона по отношение на Globodera pallida (Stone) Behrens и Globodera rostochiensis (Wollenweber) Behrens. Въз основа на проверки, извършени от 2006 г. насам, Португалия предостави доказателства, че тези вредители не се срещат на територията на Азорските острови въпреки благоприятните условия за тяхното